Gekaapte motor met verkoolde liggame in Hartbeespoort opgespoorHartbeespoortdam (Argieffoto: Wikipedia) ŉ Motor wat in Gauteng gekaap is, is Sondagoggend met twee verkoolde liggame in die motor in Hartbeespoort opgespoor. “Owerhede het die motor verlate aangetref,” het kol. Sabata Mokgwabone, woordvoerder van die polisie in Noordwes, aan Maroela Media gesê. “Die twee liggame is onherkenbaar verkool.” Volgens Mokgwabone was die twee persone op die agterste sitplek van die motor. Mokgwabone sê dit wil voorkom of een van die slagoffers ŉ skietwond het, maar ŉ nadoodse ondersoek sal dit bevestig. Die polisie ondersoek ŉ saak van moord. Niemand is nog in verband met die voorval in hegtenis geneem nie. Mokgwabone kon slegs bevestig dat die motor in Gauteng gekaap is. Lt.kol. Lungelo Dlamini, woordvoerder van die polisie in Gauteng, het aan Maroela Media gesê die polisie kan nog nie bevestig dat die motor oorspronklik in Lonehill, Johannesburg, gekaap is nie. Daar is gerugte dat ŉ pa en seun in Lonehill gekaap is en dat dit moontlik hulle liggame in die motor is.